EUROPA-KOMMISSIONEN Bruxelles, den 13.12.2021 COM(2021) 789 final RAPPORT FRA KOMMISSIONEN TIL EUROPA-PARLAMENTET OG RÅDET

Rapport fra Kommissionen til Europa-Parlamentet og Rådet om gennemførelsen af Europa-Parlamentets og Rådets forordning (EF) nr. 1921/2006 af 18. december 2006 om fremsendelse af statistiske data vedrørende landinger af fiskevarer i medlemsstaterne





1Baggrund Kommissionen (Eurostat) indsamler statistiske data vedrørende landinger af fiskevarer i henhold til forordning (EF) nr. 1921/2006 ("forordningen"). I henhold til forordningens artikel 2 anses fiskevarer for at være landet på medlemsstaternes område, hvis landingen er foretaget af fiskerfartøjer fra EU eller Den Europæiske Frihandelssammenslutning (EFTA), eller hvis landingen er foretaget på tredjelandes område af fiskerfartøjer fra EU og derefter importeret til EU. I henhold til forordningens artikel 10 skal Kommissionen hvert tredje år forelægge en evalueringsrapport for Europa-Parlamentet og Rådet, hvori navnlig kvaliteten og relevansen af de indsamlede statistiske data vurderes. Rapporten skal ligeledes indeholde en analyse af omkostningseffektiviteten af systemet til indsamling og behandling af statistiske data vedrørende landinger og indeholde forslag til bedste praksis for at mindske arbejdsbyrden på nationalt plan og højne de statistiske datas anvendelighed og kvalitet. Forordningen finder anvendelse på EU's medlemsstater samt Norge og Island. Men eftersom den vedrører landinger af havfiskevarer, er indlandsstater fritaget fra dataindberetningsforpligtelsen. Fem medlemsstater er omfattet af denne fritagelse, nemlig Tjekkiet, Luxembourg, Ungarn, Østrig og Slovakiet. Denne rapport er baseret på i) kvalitetsrapporter om landinger, som de indberettende medlemsstater har forelagt for Eurostat for referenceåret 2019, ii) en analyse af overholdelsen og iii) omkostningsdata indsamlet af Eurostat. Kommissionen vedtog de tidligere evalueringsrapporter om statistiske data vedrørende landinger forelagt i henhold til denne forordning i november 2010, april 2014, maj 2016 og februar 2019. De europæiske fiskeristatistikker indeholder foruden statistikker over landinger også detaljerede statistikker over fangster, flåder og akvakultur. Andre tjenestegrene i Kommissionen, navnlig Generaldirektoratet for Maritime Anliggender og Fiskeri (GD MARE), indsamler også en stor mængde data i henhold til Rådets forordning (EF) nr. 1224/2009 og forordning (EU) nr. 2017/1004 for at forvalte den fælles fiskeripolitik. De statistiske data, der indsamles af Eurostat, og de data, der indsamles af GD MARE, overlapper delvis hinanden. Denne rapport omfatter kun statistiske data, som Eurostat har indsamlet, vedrørende de samlede mængder og enhedsværdierne for fiskevarer, der er landet i 2019 på medlemsstaternes område. I 2018 lancerede Eurostat projektet "Streamlining and simplifying European fishery statistics". Det består af en evaluering af den nuværende akvakultur, statistikker over fangster og landinger og en konsekvensanalyse af fremtidige politiske tiltag og mulig fremtidig lovgivning. Evalueringen, som også dækkede gennemførelsen af forordningen, blev afsluttet i 2019. Konsekvensanalysen blev iværksat i 2020 og var næsten afsluttet på tidspunktet for udarbejdelsen af denne rapport. 2 Vigtigste resultater 2.1 Punktlighed og fuldstændighed 2.1.1 Punktlighed Punktligheden af dataindberetningen er blevet forbedret i de seneste år, og de fleste af de indberettende lande fremsender dataene rettidigt. For referenceåret 2019 var det nødvendigt at foretage rettelser i de fremsendte data fra en tredjedel af de indberettende lande. Disse rettelser blev i de fleste tilfælde foretaget inden for en acceptabel frist. Kommissionen (Eurostat) offentliggør dataene, så snart de er blevet valideret. Dataene kan om nødvendigt revideres på et hvilket som helst tidspunkt. 2.1.2 Fuldstændighed Dataenes fuldstændighed er blevet forbedret som følge af foranstaltninger, som medlemsstaterne har truffet for i væsentlig grad at udvide omfanget af deres undersøgelser af fartøjstyper, udenlandske fartøjer og fiskearter. 2.2 Konsistens 2.2.1 Kvalitet og nøjagtighed Eurostat indsamler kvalitetsrapporter om landingsstatistikker hvert tredje år. Heri beskrives metoder og kvalitetsaspekter i forbindelse med dataindsamling baseret på landenes selvevalueringer. Eurostat har anvendt de nationale kvalitetsrapporter til at udarbejde en kvalitetsrapport på EU-plan .

Samlet set var datakvaliteten god, og de fleste af medlemsstaterne skønnede, at bortfaldsprocenten og underrapporteringen var meget lav. Et meget begrænset antal medlemsstater indberettede målings- eller stikprøvefejl, men den mulige fejlklassificering blev ikke anset for at have indvirkning på datakvaliteten. 35 % af landene anførte, at den overordnede kvalitet af landingsstatistikkerne er blevet forbedret siden den sidste kvalitetsrapport for tre år siden. Over halvdelen af landene har indført et kvalitetsstyringssystem. De fleste forbedringer vedrørte rettidighed, nøjagtighed og pålidelighed. 2.2.2 Sammenlignelighed I oktober 2019 offentliggjorde Eurostat en håndbog om fangst- og landingsstatistikker , som yderligere har forbedret ensartetheden og dermed de statistiske datas sammenlignelighed landene imellem. Længden af tidsserierne – sammenlignelighed over tid – varierer landene imellem. Dataene fra den periode, som denne evalueringsrapport dækker, er dog sammenlignelige over tid. 2.3 Relevans De statistiske data, som indsamles i medfør af forordningen, er vigtige for kvalificeret evidensbaseret politikudformning på både nationalt plan og EU-plan. Data om produktionsniveauer og -tendenser er vigtige for at kunne analysere udviklingen i fiskerisektoren som led i den fælles fiskeripolitik og giver de politiske beslutningstagere og erhvervsgrenen et solidt fundament at opbygge sektorens fremtid på. Landingsstatistikker anvendes i vid udstrækning af forskellige databrugere. De statistiske data er desuden en vigtig kilde for andre organisationers publikationer og tjenester. Det europæiske markedsobservatorium for fiskevarer og akvakulturprodukter anvender europæiske landingsstatistikker ved udarbejdelsen af dets strukturanalyse af den europæiske fiskerisektor. Landingsstatistikker danner grundlag for andre dataindsamlinger . Statistikkerne over mængderne af og priserne på de fiskevarer, som landes på EU's område, bidrager til at opfylde Kommissionens forpligtelser vedrørende markedsoplysning. Dataene er af afgørende betydning for opfølgningen på og analysen af EU's markeder for fiskevarer i forsyningskæden. Disse statistiske data kan også være relevante for den landingsforpligtelse, der er fastsat i artikel 15, stk. 1, i forordning (EU) nr. 1380/2013, hvorved det kræves, at alle bestande, for hvilke der er fastsat fangstbegrænsninger, skal landes og modregnes i de relevante kvoter. Medlemsstaterne anførte, at alle brugernes behov er tilgodeset fuldt ud på nationalt plan. 2.4. Tilgængelighed 2.4.1. Onlinedatabase Statistiske data vedrørende landinger af fiskevarer kan tilgås i Eurostats offentlige database i detaljerede landespecifikke tabeller samt i en sammenfattende tabel med EU-data og nationale data på et mere aggregeret niveau. Halvdelen af de indberettende medlemsstater offentliggør endvidere dataene på nationalt niveau i onlinedatabaser, som brugerne kan tilgå. 2.4.2 Publikationer og datatabeller Eurostat offentliggør data og artikler om statistiske data vedrørende landinger af fiskevarer i sin onlinesamling "Statistics Explained" og i statistiske udgivelser. Halvdelen af de indberettende lande har udarbejdet elektroniske publikationer. 2.4.3 Metadata Hvert tredje år indsamler Kommissionen nationale kvalitetsrapporter, som denne rapport bygger på (jf. fodnote 8). De nationale rapporter indeholder detaljerede oplysninger om kvaliteten af dataene og de metoder, der anvendes til at indsamle dem. De nationale kvalitetsrapporter følger ESS-retningslinjerne og indsamles i ESS Metadata Handler. 2.5 Datafortrolighed Der er kun ganske få fortrolige variabler i de statistiske data vedrørende landinger af fiskevarer, som bliver fremsendt til Kommissionen. I 2019 oplevede tre medlemsstater fortrolighedsproblemer med hensyn til enten mængden af eller prisen på de landede fiskevarer. Som følge heraf var landingernes samlede mængde og værdi for EU som helhed fortsat fortrolig.